次韻江陵曹令祈雨
作者：項安世
朝代：宋

paragraphs: 吾嘗言封侯萬里不直錢，不如洛陽負郭二頃田。
清風午枕睡初熟，明月一甌吾自煎。
門前䆉䅉新酒熟，丈夫肯受兒女憐。
非不知鳴鐘與鼎食，雨蓑風笠性所便。
有如北人事鞍馬，不信世間乃有萬斛之樓舩。
老農對我忽三嘆，此事樂矣今無年。
忍饑死待一啜菽，又見赤日懸青天。
高田尺寸破龜兆，下田杪忽生針氈。
𩖡風抒水乾七澤，火雲熾空炮百川。
掘殘草實到黄壤，踏盡藕根傾碧圓。
得錢買飯不及夕，豈復一飽期安眠。
田家活計遽如許，苦語一聽雙潸然。
天河誰能挽壯士，甘露更忍談高禪。
紛紛官吏走香火，往往聚落無炊烟。
雲雷虛無空霹靂，老稚失喜真狂顛。
欲賡噫嘻頌祈穀，安得好語來愁邊。
我詩窮悴不足錄，晴日叫號如饑鳶。